text: РЕГЛАМЕНТ ЗА ИЗПЪЛНЕНИЕ (ЕС) № 1227/2013 НА КОМИСИЯТА
  от 29 ноември 2013 година
  за определяне на коефициента за разпределение, приложим към заявленията за лицензии за износ на някои млечни продукти за Доминиканската република в рамките на квотата, посочена в Регламент (ЕО) № 1187/2009
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
  като взе предвид Регламент (ЕО) № 1187/2009 на Комисията от 27 ноември 2009 г. за определяне на специалните подробни правила за прилагането на Регламент (ЕО) № 1234/2007 на Съвета по отношение на лицензиите за износ и възстановяванията при износ за мляко и млечни продукти (2), и по-специално член 31, параграф 3 от него,
  като има предвид, че:
  (1)
  В глава III, раздел 3 от Регламент (ЕО) № 1187/2009 се определя процедурата за разпределяне на лицензии за износ на някои млечни продукти за Доминиканската република в рамките на квотата, открита за посочената държава.
  (2)
  Разпоредбите в посочения раздел, изменени с Регламент за изпълнение (ЕС) № 990/2013 на Комисията (3), предвиждат възможността операторите да подават заявления за лицензии от 1 до 10 ноември, ако след установения в член 29, първа алинея от Регламент (ЕO) № 1187/2009 срок за подаване на заявления за лицензии количеството на квотата не е било изчерпано. В член 2 от Регламент за изпълнение (ЕС) № 990/2013 се посочва, че общото оставащо количество за квотната 2013/2014 година е 9 018 тона.
  (3)
  Заявленията, подадени между 1 и 10 ноември 2013 г. за оставащия период от текущата квотна 2013/2014 година, обхващат количества, които са по-малки от наличните. В резултат на това и в съответствие с член 31, параграф 3, четвърта алинея от Регламент (ЕО) № 1187/2009 е целесъобразно да се предвиди разпределянето на оставащото количество. За издаването на лицензии за износ за посоченото оставащо количество следва да се изисква уведомяване на компетентния орган относно приетото допълнително количество от съответния оператор и предоставяне на гаранция от заинтересованите оператори,
  ПРИЕ НАСТОЯЩИЯ РЕГЛАМЕНТ:
  Член 1
  Приемат се подадените от 1 до 10 ноември 2013 г. заявления за лицензии за износ за оставащия период от текущата квотна 2013/2014 година.
  Количествата, обхванати от заявленията за лицензии за износ по първа алинея, които се отнасят за продуктите, посочени в член 27, параграф 2 от Регламент (ЕО) № 1187/2009, се умножават по коефициент на разпределение в размер на 73,918032.
  Лицензиите за износ за количествата, надвишаващи количествата, за които са подадени заявления, и които са разпределени в съответствие с коефициента по втора алинея, се издават след приемане от страна на оператора в едноседмичен срок от датата на публикуване на настоящия регламент и при условие че е предоставена съответната гаранция.
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 29 ноември 2013 година.